《汉阳郎官湖歌》
元代·李泂

山翁薄暮醉酒归，杖藜迷却高阳池。清风吹花绿阴倒，我笑谓是秋云移。

还乘贯月槎，夜过郎官湖。峥嵘星斗入江汉，荡漾槎影如鲸鱼。

九华之真人，邀我倒玉壶。麒麟擘脯供行厨，依稀仙乐在空际，碧山四映寒蟾孤。

举酒酌寒蟾，明月下饮嫦娥俱。霓裳拂云锦，万荷露泻琼瑶珠。

麾幢晻霭罗烟空，乃有玉皇所授之玉童。

风前飘飘曳广带，对立十二秋芙蓉。清香九曲银河通，真人绿发披天风。

锦袍玉雪照天地，口说姓字安南公。是公多逸气，略与古昔贤豪同。

时能扫月色，延我石室烟萝中。又言昔同张谓所游地，长啸一覆丹霞钟。

风吹仙乐度溪去，我已醉卧香炉峰。

作者简介：[公元一二七四年至一三三二年]字溉之，滕州人。生于元世祖至元十一年，卒于文宗至顺三年，年五十九岁。泂骨骼清异，神情开朗，秀眉疏髯，目莹如电，颜如冰玉，唇如渥丹。